連日快晴登金華菴觀大面諸峰
作者：程公許
朝代：宋

paragraphs: 齋心謁殊庭，異境目力眩。
積陰疑漏天，媧石誰與鍊。
列仙喜我至，一笑晴景現。
絮雲斂太空，螺翠敞大面。
正位儼宸極，羣峰拱星弁。
烟雲互吐吞，草木鬰葱蒨。
錯磨金碧麗，襞積霞綺絢。
平生飫看山，及茲頗創見。
常聞西城君，承詔通明殿。
玉虬層空來，寶室仙境擅。
真侶萬五千，朝夕侍游燕。
凝神杳渺間，稽首瓣香薦。
倏看碧瑶岑，坌起白雲片。
溟涬含一氣，瞬息閲千變。
意恐大隗迷，或作巨鼇抃。
仙者奚異人，豈忍爲獨善。
利欲膏火熬，是非蠻觸戰。
持是以求仙，何異沙作膳。
吾身信浮漚，世事如掣電。
本來一晶明，初不假方便。
隨緣聊爾耳，可使爲物轉。
寸田須鋤耘，老屋亟營繕。
行迷及未遠，補過以無倦。
飈游如有聞，印我本誓願。
他年童初館，或可備精選。